**Două zile şi o noapte**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Două zile şi o noapte

Într-o zi plictisitoare-n care ploi sărută vântul

şi-apoi cad, udând pământul,

într-o zi de mai târzie-n care frigul,

agăţat precum cârligul

de buza peştelui din râu,

a-nceput la mine-n minte

marele desfrâu.

Mintea, călătoare zi şi noapte,

zile-n şir, grupate-n şapte,

căuta metoda simplă de-adunat apă de ploaie,

care curge în şiroaie

prin grădină, peste frunza dantelată,

crudă, verde, de salată.

De pe-acoperişul casei, de pe ţigla ondulată,

ploaia care vine toată

gratis, dintr-o pătură de nori,

vânturaţi şi călători,

s-o adun într-un butoi,

să ud florile doar joi.

Două zile şi o noapte, mintea-a căutat întruna,

cum să se-oglindească luna

într-un lac făcut de mine,

peste care trag cortine

la apus, pe lumina care tace,

peste ploi ce curg buimace.